Imtella' Lulju 6, 2021 Rapport: Fiorella Pace, Antonia Micallef Mija u tmenin minuta logħob ta' futbol bejn erba timijiet fi spazju ta' erbgħa u għoxrin siegħa minn xulxin – illejla u għada – jistgħu jwasslu għal partita li ħafna Maltin ilhom jistennew li jassistu għaliha…l-Italja u l-Ingilterra, f'dan il-każ fil-finali prestiġġjuża tal-EURO 2020. Għall-mument iżda se niffukaw fuq l-ewwel semifinali tal-lejla li se tlaqqa' flimkien l-Italja u Spanja f'partita li se tintlagħab f'Wembley Stadium f'Londra quddiem 60,000 partitarju. Id-deni għall-ewwel semifinali tal-EURO 2020 li se jlaqqa' l-Italja ma' Spanja beda tiela' anke f'Malta, mhux biss minħabba li hawn għadd ġmielu ta' Maltin li jappoġġjaw lit-Taljani u xi wħud anke ma' Spanja, imma anke għaliex hawn bosta Taljani u Spanjoli li jgħixu u jaħdmu f'Malta. Tkellimna ma' żewġ żgħażagħ Taljani, waħda minnhom ilha tgħix hawn sentejn u l-ieħor xahar. Tkellimna wkoll ma' Spanjol ta' 29 sena li ilu jgħix Malta sitt snin. Huwa jaħdem fl-industrija tal-gaming u fil-ħin liberu tiegħu jorganizza avvenimenti soċjali kemm biex ilaqqa' flimkien lill-Ispanjoli li jgħixu f'Malta kif ukoll biex iwassal il-kultura Spanjola fost il-Maltin. Għal-logħba Italja kontra Spanja qed jistenna li jattendu mal-100 persuna, il-massimu permess bir-restrizzjonijiet li jrażżnu l-imxija tal-Covid-19. Bħal ħafna partitarji ta' Spanja, anki Yeray kien dispjaċut li f'din il-kompetizzjoni m'hemmx dak li sa ftit ilu kien il-captain tat-tim nazzjonali Spanjol.